शान्ति गोदा च अपने जागता गी लेइयै बडलै 2 कड़कदी ठंडू च, सिरै उप्पर फट्टे दा मैला दुप्पटा लैते दे ड्योढी च खड़ोती दी ही। मुआं उप्पर उऐ पीलतन, अक्खियें च बेरौनकी ते पप्पड़ी जम्मे दे ओठें उप्पर गरीबी दा हासा डोआरदी ते तान्ने मारदी मस्कान! ओ बगैर किश बोले, ब्हेड़ै उठी आई। जागता गी खट्टा उप्पर बुआलेया ते आपूं रसोई च जाइयै भांडे किट्ठे करन लगी पेई। कमला भित्त टोह्न्दी होई पिछड़ी परतोई आई। शान्ति गी इक-टक लाइयै दिखदी रेई। उसी सेई होआ करदा हा जियां एदे मुहान्दरे दी पीलतन होर गूढ़ी होन्दी जा करदी ऐ, अक्खीं मतियां डूगियां ते शरीर मता कमजोर।